Directorul ANRE a participat la un eveniment organizat de Asociaţia Furnizorilor de Energie Electrică din România (AFEER). În urma întâlnirii, el a transmis că România trebuie să facă paşi pentru crearea comunităţilor de energie.
Directorul ANRE spune că România are peste 120.000 de prosumatori
Potrivit informațiilor oferite de el, țara noastră are peste 120.000 de prosumatori cu capacităţi instalate, care se îndreaptă spre 2.000 de Megawaţi.
"Ar trebui să ţinem seama că există, la ansamblul sistemului, o modificare încă nepercepută în România, în care pieţele de energie tind să se îndrepte şi să se diversifice înspre comunităţi de energie. E o perspectivă mai îndelungată. Cred că aici trebuie făcuţi paşi în România, pentru crearea comunităţilor de energie, mai ales că avem peste 120.000 de prosumatori cu capacităţi instalate, care se îndreaptă uşor-uşor spre 2.000 de Megawaţi", a declarat Viorel Alicuş.
De asemenea, şi-a exprimat speranţa că va fi creat un cadru legal mai clar pentru crearea acestor comunităţi.
"Noi, în prezent, avem în proiect să facem un grup de lucru cu prosumatorii şi urmează, sper eu, cât de curând, să avem şi o poziţie asupra regimului legal al comunităţilor de energie. Sperăm că se creează cadrul legal mai clar pentru înfiinţarea acestor comunităţi, dat fiindcă în Europa există deja comunităţi de energie care se numără cu miile şi ar fi cazul, având în vedere numărul de prosumatori din România, să încercăm să creăm şi aici aceste comunităţi de energie", a mai spus Viorel Alicuş.
Ministerul Energiei a lansat în dezbatere publică modificarea OUG 27/2022
Șeful ANRE a spus că acestea sunt prezente la blocuri. Totuși, număr ar fi "mult prea mic faţă de ceea ce se poate face", susține el.
El a spus și că apariţia modificării la Ordonanţa 27 este "un prim pas înspre tranziţia treptată spre o piaţă liberă".
"Acolo sunt puse cumva, în perspectivă, opiniile ANRE în ceea ce priveşte tranziţia până în 2026 spre deschiderea pieţei – şi e un pas necesar să vedem dacă reacţia pieţei la propunerea ANRE e pas necesar pentru a ne întoarce spre o piaţă competitivă şi lichidă de energie", a completat Alicuş.
Viorel Alicuş a mai spus că, în ultimul an, s-a accentuat cererea de racordare la reţea din perspectiva sectorului de producere.
"Există clar o cerere de racordare la reţea, care a crescut accelerat, în afara prosumatorilor. Vorbim de peste 3.400 de Megawaţi autorizaţie de înfiinţare, ceea ce reprezintă proiecte care nu mai sunt din categoria ATR-uri emise, deci au o perspectivă de a se realiza care se îndreaptă spre certitudine, asta din perspectiva producerii. Sunt multe alte proiecte, mai e CFD-ul, mai e legislaţia offshore, deci există în partea de producere o emulaţie care ar putea crea, probabil, într-un viitor nu prea îndepărtat supracapacitate în partea de producere, cu efecte directe asupra preţului energiei", a conchis șeful ANRE.
Amintim că Ministerul Energiei a lansat în dezbatere publică modificarea OUG 27/2022 privind plafonarea preţurilor la energie.
Unul dintre obiective vizează un preţ corect pe facturile românilor, în contextul scăderii preţurilor la energie electrică şi gaze naturale.
Al doilea obiectiv crearea cadrului pentru trecerea etapizată la o piaţă mai competitivă.